Génesis 36
Esaú chachan wawanacapa
(1 Cr 1.34-54)
1Acanacaw Esaú chachan wawanacapajja, cawquïritï Edom satäcaraqui ucana wawanacapajja. 2Esaú chachajj Canaán orakenquir warminacampiw casarasiraquïnjja: Elón sat hitita jaken Ada sat phuchapampi; ucjjarusti Aholibama sat warmimpiw casarasiraquïnjja, ucasti Aná ucan phuchapa, Zibeón sat heveo jaken allchhiparaquïnwa, 3ucjjarusti Basemat sat warmimpi cunaw casarasiraquïnjja, ucasti Ismaelan phuchapa, Nebaiot sisqui ucan cullacaparaquïnwa. 4Ada warmisti Esaú chachataquejj mä yokall wawa wawachasïna, ucasti Elifaz sataraquïnwa; Basemat warmisti Reuel sat wawa wawachasiraquïnjja; 5Aholibama warmisti: Jeús, Jaalam, Coré ucanacwa wawachasiraquïnjja. Ucanacänwa Esaú chachan wawanacapajja, cunapachatejj jupajj Canaán oraken jaccän ucapachajja.
6Esaú chachasti warminacapa, wawanacapa, take qhitinacatejj jupampi jaccän ucanac irpjjarusiwayasinsti yakha chekaruw sarjjäna, Jacob jilapat jithektjjañataqui. Take uywanacapwa anaquisjjäna, uqhamaraqui cunanactejj Canaán oraken jicjjatascatayna ucanacsa k'alwa apasjjäna. 7Jupanacasti panpachanejj walja uywanacanëjjäpjjänwa, janiraquiw junto jacañjja puedcjjapjjänti, orakes janiraquiw ucatak uywa awatiñataquejj utjcjjänti. 8Ucatwa, Esaú chachajj cawquïritejj Edom satäcaraqui ucajj Seir kollu tokenacar jaquiri sarjjäna.
9Acanacaw Esaú chachan wawanacapajja, uca Esaú chachasti edomita jakenacan nayra awquiparaquïnwa, jupanacasti uca Seir kollu tokenacanwa jacapjjäna. 10Acanacaw Esaú chachan wawanacapan sutinacapajja: Elifaz, ucasti Adampina, Esaú chachan wawapa; ucjjarusti Reuel, ucasti Basemat uqhamarac Esaumpin wawapa. 11Elifazan wawanacapasti Temán, Omar, Zefo, Gatam, Cenaz ucanacänwa. 12Elifaz jakesti mä uñt'atanïnwa, ucasti Timna sutinïnwa; jupasti ä yokall wawa wawachasiraquïna Amalec sasaw suticharaquïna. Ucanacänwa Ada warmin wawanacapajja, cawquiritï Esaú chachan mayni warmipäcän uca. 13Reuel chachan wawanacapasti acanacaraquïnwa: Nahat, Zera, Sama, Miza ucanaca. Take ucanacänwa Basemat warmimpina Esaú chachampin wawanacapajja. 14Aholibama sat warmisti Esaú chachan yakha warmiparaquïnwa, jupasti Esaú chachataquejj wawachasiraquïnwa Jeús, Jaalam, Coré ucanaca. Jupasti Anán phuchapa, Zibeonan allchhiparaquïnwa.
15Esaú chachan wawanacap taypin jilïrinacasti acanacänwa: Elifaz jilïri yokapan wawanacapasti acanacänwa: Temán, Omar, Zefo, Cenaz, 16Coré, Gatam, Amalec ucanaca. Ucanacänwa Elifazat saraker wawanacat jilïrinacajja Edom orakenjja, take ucanacasti Ada warmit saraker wawanacaparaquïnwa: 17Esaú Reuel yokapan wawanacapat jilïristi acanacänwa: Nahat, Zera, Sama, Miza ucanaca. Ucanacaraquiw jilirinacänjja Reuel jaken wawanacapatjja Edom orakenjja, ucanacasti Basemat sat warmin wawanacaparaquïnwa, cawquïritï Esaun warmipacäna uca. 18Aholibaman wawanacapan jilïrinacapasti acanacaraquïnwa: Jeús, Jaalam, Coré ucanaca; aca Aholibama warmisti Anán phuchapänwa, Esaú chachan warmiparaqui. 19Take ucanacaw Esaú chachan wawanacapajja, qhititejj Edom satäcaraqui ucana. Ucanacaraquiw marcanacapanjja jilïrinacänjja.
20Seir sat horeo jaken wawanacapajj uca orakenacan jacapcän ucanacajj acanacänwa: Lotán, Sobal, Zibeón, Aná, 21Disón, Ezer, Disán ucanaca. Ucanacaw horeo jakenacan jilïrinacapänjja, cawquïrinacatejj Seir jaken wawanacapäna, Edom orakena. 22Lotán jaken wawanacapasti acanacaraquïnwa: Hori, Hemam ucanaca. Timna warmisti Lotán jaken cullacaparaquïnwa. 23Sobal jaken wawanacapasti acanacaraquïnwa: Alván, Manahat, Ebal, Sefo, Onám ucanaca. 24Zibeón jaken wawanacapasti acanacaraquïnwa: Aja, Aná ucanaca. Uca Aná sisqui ucaw wasaran uma phuch'unac jicjjatataynajja, Zibeón awquipan asnonacap uñjascän ucapachajja. 25Anasti mä yokall wawa wawachasiraquïna, ucasti Disón satänwa, uqhamarac mä imill wawa Aholibama sutini. 26Disón jaken wawanacapasti acanacaraquïnwa: Hemdán, Esbán, Itrán, Querán ucanaca. 27Ezer jaken wawanacapasti acanacaraquïnwa: Bilhán, Zaaván, Acán ucanaca. 28Disán jaken wawanacapasti acanacaraquïnwa: Uz, Arán ucanaca.
29Horeonacan jilïrinacapasti, Lotán, Sobal, Zibeón, Aná, 30Disón, Ezer, Disán ucanacänwa. Acanacänwa horeo jakenacan jilïrinacapajja, sapa familiata, uca Seir sisqui uca tokenacana.
31Acanacaraquïnwa cawquïri reyinacatejj Edom oraken apnakapcän janïra israelitanacajj reyinïpcän ucapachajja. 32Bela, ucasti Beor jaken yokapänwa, jupasti Edom oraken reyipänwa, marcapasti Dinaba satänwa. 33Cunapachatejj Belajj jiwjjän ucqhasti, Jobab jakeraquiw reyëjjänjja, jupasti Zera sisqui ucan wawapänwa, marcapasti Bosra sataraquïnwa. 34Cunapachatejj Jobab reyejj jiwjjän ucqhasti, jupa lantejj Husam jakew apnakjjaraquïnjja, jupasti Temán toket jutiriraquïnwa. 35Cunapachatejj Husamajj jiwjjän ucqhasti, Bedad jaken Hadad yokaparaquiw jupa lanti apnakjjänjja, jupasti Madianarojj Moab pampanwa atipjaraquïnjja, marcapasti Avit sataraquïnwa. 36Cunapachatejj Hadadajj jiwjjän ucqhasti, Samla sat jakeraquiw jupa lanti apnakjjänjja, jupasti Masreca toket jutiriraquïnwa. 37Samlan jiwjjatapatsti, Saúl jakeraquiw jupa lanti apnakjjänjja, jupasti Rehobot toketaraquïnwa, cawquïri marcatejj jawir jac'ancqui uca. 38Saúl jiwjjepansti, Baal-hanán, jakeraquiw jupa lanti apnakjjänjja, jupasti Acbor jaken wawaparaquïnwa. 39Cunapachatejj Baal-hanán jakejj jiwjjän ucqhasti Hadad jakeraquiw jupa lanti apnakjjänjja, marcapasti Pau sataraquïnwa. Hadadan warmipasti Mehetabel sataraquïnwa, Matred sisqui ucan phuchapa, Mezaaban allchhiparaqui.
40Esaú chachan wawanacapan jach'a familianacapan sutinacapasti acanacänwa, familianacata, orakepata, sutita utt'ayatcama: Timna, Alva, Jetet, 41Aholibama, Ela, Pinón, 42Cenaz, Temán, Mibzar, 43Magdiel, Iram ucanaca. Esausti Edom sataraquïnwa, acanacaraquïnwa Edoman jilïrinacapajja, cawqhantejj jacapcäna uqhamarjama.
ayr_Latn ayr_Latn ltz_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn